Komunikazzjoni mill-Kummissjoni - Sommarju tar- Rapport tal-Progress lill-Kunsill dwar l-implimentazzjoni tar-Rakkomandazzjoni tal-Kunsill 2005/835/KE tal-14 ta’ Novembru 2005 dwar azzjonijiet ta' prijorità biex iżidu l-kooperazzjoni fil-qasam tal-arkivji fl-Ewropa ppreżentata mill-Grupp tal-Arkivji Ewropew {SEC(2008) 2364} /* KUMM/2008/0500 finali */





[pic] | KUMMISSJONI TAL-KOMUNITAJIET EWROPEJ | Brussel 1.8.2008 KUMM(2008) 500 finali KOMUNIKAZZJONI MILL-KUMMISSJONI Sommarju tar- Rapport tal-Progress lill-Kunsill dwar l-implimentazzjoni tar-Rakkomandazzjoni tal-Kunsill 2005/835/KE tal-14 ta’ Novembru 2005 dwar azzjonijiet ta' prijorità biex iżidu l-kooperazzjoni fil-qasam tal-arkivji fl-Ewropa ppreżentata mill-Grupp tal-Arkivji Ewropew {SEC(2008) 2364} 1. SFOND Fir-Riżoluzzjoni tiegħu tas-6 ta' Mejju 2003 dwar l-arkivji fl-Istati Membri[1], il-Kunsill għaraf l-isfidi li l-arkivji kienu qegħdin iħabbtu wiċċhom magħhom lejliet it-tkabbir tal-Unjoni b'għaxar Stati Membri ġodda. Il-Kunsill għamel sejħa għall-evalwazzjoni tas-sitwazzjoni fl-arkivji pubbliċi fl-UE, fejn ikkunsidra b'mod partikolari t-tkabbir, u talab lill-Kummissjoni tressaq rapport li jindirizza l-possibilitajiet għat-tisħiħ tal-koordinazzjoni u tal-kooperazzjoni. Bħala risposta għar-Riżoluzzjoni tal-Kunsill, ir- Rapport dwar l-arkivji fl-Unjoni Ewropea mkabbra , ippreparat minn grupp ta' esperti mill-Istati Membri, tressaq mill-Kummissjoni, lill-Kunsill fi Frar tal-2005[2] Ir-Rapport fih kemm analiżi tas-sitwazzjoni dwar l-arkivji fl-Unjoni Ewropea kif ukoll numru ta' azzjonijiet u orjentazzjonijiet tal-futur proposti għal żieda fil-kooperazzjoni bejn l-arkivji fl-livell Ewropew. Ir-Rapport dwar l-Arkivji wassal għar-Rakkomandazzjoni tal-Kunsill 2005/835/KE tal-14 ta' Novembru 2005 dwar azzjonijiet ta' prijorità sabiex tiżdied il-kooperazzjoni fil-qasam tal-arkivji fl-Ewropa[3]. Punt A tar-Rakkomandazzjoni tal-Kunsill isejjaħ għall-organizzazzjoni ta' Grupp tal-Arkivji Ewropej (EAG), magħmul minn esperti maħtura mill-Istati Membri u l-istituzzjonijiet tal-Unjoni, biex jiġu żgurati l-kooperazzjoni u l-koordinazzjoni dwar kwistjonijiet ġenerali relatati mal-arkivji u b'mod partikolari biex jiġu implimentati ħames miżuri ta' prijorità msemmijin f'punt B ta' din ir-Rakkomandazzjoni. F'punt C qiegħda ssir sejħa lill-Istati Membri u lill-istituzzjoniet tal-Unjoni biex flimkien jippromwovu l-implimentazzjoni ta' dawn il-miżuri ta' prijorità. Ta' min jinnota li l-Unjoni Ewropea se tagħmel l-almu tagħha biex tappoġġja proġetti mmirati lejn l-implimentazzjoni ta' dawn il-miżuri taħt programmi eżistenti. F'Punt D tar-Rakkomandazzjoni, l-Kunsill jitlob li, mhux aktar tard minn tliet snin mid-data tal- pubblikazzjoni tar-Rakkomandazzjoni, il-Grupp tal-Arkivji Ewropej jippreżenta rapport dwar l-implimentazzjoni tal-miżuri ta' prijorità. Ir-rapport dwar il-progress mitlub mill-Kunsill ġie adottat mill-Grupp tal-Arkivji Ewropej fil-laqgħa tiegħu tas-6 ta' Ġunju 2008. Ir-rapport dwar il-progress imħejji mill-EAG qed jitressaq lill-Kunsill fl-anness ta' din il-Komunikazzjoni. L-EAG ikkunsidra li r-rapport għandu jinkludi mhux biss il-kisbiet dwar l-implimentazzjoni tar-Rakkomandazzjoni tal-Kunsill iżda għandu jistipula wkoll xi wħud mill-isfidi ġodda li l-arkivji se jkollhom jilqgħu fil-futur qrib. Ir-rapport tal-progress ġie strutturat kif xieraq. 2. IL-KISBIET 2.1. Żieda fil-kooperazzjoni fil-qasam tal-arkivji fl-Ewropa L-EAG inħoloq fil-bidu tal-2006 u huwa magħmul minn esperti mis-27 Stat Membru tal-Unjoni Ewropea[4]kif ukoll mill-ħames istituzzjonijiet Ewropej imsemmijin fl-Artikolu 7(1) tat-Trattat tal-KE. Minn mindu saret il-laqgħa tal-inawgurazzjoni tiegħu f'April 2006, il-EAG kompla jiltaqa' waqt laqgħat kull semestru sabiex jiddiskuti l-progress miksub fl-implimentazzjoni tar-Rakkomandazzjoni tal-Kunsill u biex jkun ta' gwida u jforni orjentazzjonijiet ġenerali fuq ħidma li saret fuq il-ħames azzjonijiet ta' prijorità. Il-EAG dejjem fittex li jikkoopera ma' setturi u netwerks oħra relevanti. Għall-implimentazzjoni ta' numru ta' miżuri ta' prijorità, il-EAG fittex li jikkoopera mal-organizzazzjonijiet eżistenti bħall-Forum DLM[5]u l-Fergħa Ewropea tal-Kunsill Internazzjonali dwar l-Arkivji (EURBICA). Is-settur tal-arkivji qiegħed jipparteċipa wkoll b'mod attiv fil-Fondazzjoni ta' Librerija Diġitali Ewropea u huwa rappreżentat fil-Grupp Espert ta' Livell Għoli dwar il-Libreriji Diġitali u fil-grupp EDL għal ħidma ta' interobilità. Fir-rigward tal-miżura ta' prijorità "l-adozzjoni ta' miżuri għall-prevenzjoni tas-serq ta' dokumenti tal-arkivju", l-EAG fittex li jaħdem flimkien ma' mużewijiet u l-libreriji sabiex jindirizza problema li hija komuni fost it-tliet setturi. Il-kooperazzjoni transettorali hija kkunsidrata bħala fondamentali għas-suċċess fl-irkuprar ta' oġġetti misruqa. Għal din il-fini konferenza konġunta li fiha se tiġi diskussa l-problema se tiġi organizzata f'Ottubru tal-2008 f'Roubaix, mill-presidenza tal-UE Franċiża B'konformità ma' Punt C tar-Rakkomandazzjoni tal-Kunsill, il-Kummissjoni fittxet, fejn kien possibbli, li tappoġġja proġetti mmirati lejn l-implimentazzjoni tar-Rakkomandazzjoni tal-Kunsill. L-iffinanzjar tal-aġġornament u l-estenzjoni tal-ħtiġijiet tal–Mudell għal ġestjoni ta' rekords elettroniċi (MoReq2)[6]u għal database Legali għall-arkivji fl-Ewropa[7]ġie mitlub u miksub fil-qafas tal-programm IDABC[8] Huwa mistenni li proposta mill-grupp ta' ħidma EAG sabiex jinħoloq portal tal-internet għall-arkivji[9]se tiġi ffinazjata permezz tal-programm eContent plus[10]. 2.2. Il-ħames miżuri ta' prijorità tar-Rakkomandazzjoni tal-Kunsill Sar progress f'kull wieħed mill-ħames miżuri ta' prijorità f'punt B tar-Rakkomandazzjoni tal-Kunsill ta' Novembru 2005. 2.2.1. Preservazzjoni u prevenzjoni mid-diżastri. Ir-Rakkomandazzjonijiet tal-Kunsill isejħu għall-iżvilupp ta' pjan ta' azzjoni li jippromwovi miżuri għall-prevenzjoni ta' danni fuq dokumenti u arkivji wara li tkun seħħet katastrofi naturali u inċidenti oħra li jagħmlu l-ħsara, il-promozzjoni ta' azzjonijet meħudin madwar il-Komunità kollha għall-preservazzjoni u r-restawrazzjoni ta' dokumenti u arkivji danneġġati u l-istabbiliment u l-promozzjoni ta' standards u speċifikazzjonijiet għall-bini ġdid speċjali mibnija apposta għall-ħażna ta'l-arkivji. Wara li ġiet ippubblikata r-rakkomandazzjoni ġie stabbilit grupp ta' ħidma magħmula minn tliet nazzjonalitajiet differenti u mmexxi mill-Bundesarchiv Ġermaniż, dwar il-prevenzjoni ta' danni fuq l-arkivji. Il-grupp ta' ħidma ffoka fuq il-problemi l-iżjed urġenti li ssemmew fir-Rakomandazzjoni tal-Kunsill, jiġifieri dwar il-prevenzjoni ta' diżastru. Il-grupp għamel progress fil-kooperazzjoni reġjunali bejn ir-Repubblika Ċeka, il-Polonja u l-Ġermanja u b'mod notevoli fil-pjanijiet tiegħu li jistabbilixxi, fl-2008, servizz ta' informazzjoni fuq l-internet li jista' jintuża fil-każ li jseħħ xi diżastru. Dan is-servizz għandu jinkludi informazzjoni ddettaljata dwar prevenzjoni u ġestjoni fil-każ ta' diżastru, iżda wkoll informazzjoni dwar fejn wiehed jista jsib riżorsi u kapaċitajiet approprjati. L-għan tas-servizz huwa li jkabbar id-database li jinsab fuq l-internet għall-livell Ewropew biex jintuża bħala strument li permezz tiegħu jinħolqu netwerks bejn l-Arkivji Ewropej, u li jiddetermina l-istruttura tagħhom. Permezz ta' dan in-netwerk l-arkivji madwar l-UE se jkunu jistgħu jippreparaw ruħhom kif suppost għal kull tip ta' diżastru immaġinabbli. 2.2.2. Kooperazzjoni interdixxiplinarja Ewropea dwar dokumenti u arkivji elettroniċi . Ir-rakkomandazzjoni tal-Kunsill tal-14 ta' Novembru 2005 titlob għal żvilupp ulterjuri fil-kooperazzjoni interdixxiplinarja Ewropea dwar dokumenti u arkivji elettroniċi. B'mod partikolari, ir-Rakkomandazzjoni titlob għall-aġġjornament u l-estenzjoni tal-ħtiġijiet attwali għat-tfassil ta' sistemi għall-amministrazzjoni ta' dokumenti u arkivji elettroniċi, bħal MoReq. Ir-rakkomandazzjoni tal-Kunsill titlob ukoll għat-tkomplija tal-konferenzi tal-Forum DLM dwar dokumenti u arkivji elettroniċi. B'kooperazzjoni mal-Kummissjoni, il-Forum DLM żviluppa l-verżjoni aġġjornata u estiża tal-ħtiġijiet Mudell għall-amministrazzjoni ta' rekords elettroniċi (MoReq2). Il-Forum DLM se jiżgura tmexxija MoReq2 u se jippromwovi l-ittestjar ta' softwer li jikkonforma ma' MoReq2. B'konformità mar-Rakkomandazzjoni tal-Kunsill il-Forum DLM se jkompli jorganiżża konferenzi kbar dwar dokumenti u arkivji elettroniċi. Il-ħames Konferenza tal-Forum DLM se ssir f'Toulouse (Franza) bejn l-10u t-12 ta' Diċembru 2008 u se tiffoka fuq il-kisbiet u d-direzzjonijiet ġodda tal-amministrazzjoni tal-informazzjoni u r-rekords fl-Ewropa. 2.2.3. L-istabbiliment u l-manutenzjoni ta' portal fuq l-Internet għad-dokumenti u l-arkivji fl-Ewropa Il-proposta biex jiġi stabbilit portal fuq l-internet għall-arkivji fl-Ewropa hija immirata biex il-materjal ta' arkivji differenti tal-Ewropa li qiegħed jinżamm minn istituzzjonijiet kulturali pubbliċi jew privati jkun aktar aċċessibli u jista' jintuża aħjar online minħabba raġunijiet ta' xogħol, divertiment u/jew studju. Għall-ewwel darba se jkun possibbli l-aċċess għal informazzjoni ta' arkivju fl-Ewropa, mingħajr ebda konsiderazzjoni ta' konfini nazzjonali, istituzzjonali jew sezzjonali. Dan se jkun kontribut importanti biex il-viżjoni li jkun hemm punt ta' aċċess multilingwi komuni għall-wirt mifrux diġitali kulturali u xjentifiku, li għandha l-Ewropa, ssir realtà. Il-proġett mhux se jistabbilixxi jew jidentifika standards ġodda iżda se jimplimenta qafas komuni madwar l-Ewropa li jinkludi standards eżistenti ta' arkivju globali. Il-proġett se jappoġġja u jinkoraġixxi wkoll l-aċċettazzjoni ta' standards transnazzjonali sabiex jiggarantixxi l-interoperabilità ma' portals ta' arkivju differenti mfasslin fuq livell nazzjonali u istituzzjonali. Il-grupp li ħa f'idejh il-proġett, immexxi mis-Sottodirettorat ġenerali tal-Arkivji tal-Istat Spanjol fassal netwerk b'saħħtu ta' istituzzjonijiet ta' arkivju u għandu kuntatti intensivi ma' istituzzjonijiet ta' eredità kulturali oħra (libreriji, mużew) Il-protal tal-arkivji se jkun marbut ma' EUROPEANA u huwa mistenni li jiġi ffirmat kuntratt mal-Kummissjoni biex din tal-aħħar tiffinanzja l-proġett permezz tal-programm eContent plus. 2.2.4. Il-promozzjoni tal-aħjar prattiki fir-rigward ta' leġiżlazzoni nazzjonali u Ewropea dwar l-arkivji Ir-Rakkomandazzjoni tal-Kunsill tal-14 ta' Novembru 2005 titlob li għandha tiġi promossa l-aħjar prattika fir-rigward ta' liġi nazzjonali u Ewropea dwar l-amministrazzjoni ta', u l-aċċess għal, dokumenti u arkivji. Sabiex dan jintlaħaq, il-Kummissjoni tipproponi li jitfassal database li jorbot dejta dwar leġiżlazzjoni marbuta mal-arkivji ma' liġijiet oħra relatati fl-livell nazzjonali u tal-Komunità u jiffaċilità konsultazzjoni magħhom. Id- database jagħti ħarsa ġenerali tal-legiżlazzjoni eżistenti u jistgħu jiġu identifikati u mxerrdin l-aħjar prattiċi. Grupp ta' ħidma għall-iżvilupp ta' database legali dwar l-arkivji fl-Ewropa huwa mmexxi mid-Direction des Archives de France b'kooperazzjoni mal-fergħa Ewropea tal-Kunsill Internazzjonali tal-Arkivji (EURBICA). Bħala kontenut, id- database fih leġiżlazzjoni dwar l-arkivji u leġiżlazzjoni oħra relatata kif ukoll informazzjoni ta' interpretazzjoni u ta' kuntest dwar l-UE u l-Istati Membri tal-UE. L-iżvilupp ta' database legali huwa appoġġjat mill-Kummissjoni Ewropea u ffinanzjat permezz tal-programm IDABC tal-Unjoni Ewropea. Id- database legali ġie ppreżentat lill-Kummissjoni f'Ġunju. Il-kontenut tiegħu se jiġi fornit mill-Istati Membri u l-istituzzjonijet Ewropej matul l-aħħar sitt xhur tas-sena 2008. Id-database se jiġi matenut mill-istati membri u se jaqa' taħt ir-responsabilità tal-Kunsill Internazzjonali dwar l-Arkivji (ICA). 2.2.5. Miżuri għal prevenzjoni tas-serq ta' dokumenti ta' arkivju Grupp ta' ħidma għat-tfassil ta' miżuri kontra s-serq mill-arkivji, immexxi mir-Riksarkivet Żvediż, iffoka fuq żewġ kwistjonijiet ikkunsidrati l-aktar importanti, l-ewwel, x'miżuri jistgħu jittieħdu kontra s-serq mill-arkivji u l-kummerċ ta' oġġetti kulturali li jiġi wara dan u t-tieni, il-ħtieġa li jsir studju li jitfa' dawl fuq kemm hi mifruxa l-problema tas-serq fost l-istituzzjonijet tal-arkivji fl-Istati Membri. Il-Grupp ta' Ħidma wettaq ix-xogħol li ġie mqabbad jagħmel. F'Ġunju tal-2007 ippreżenta rapport lil EAG dwar is-serq mill-arkivji bbażat fuq stħarriġ ta' kważi 200 arkivju madwar l-Ewropa kollha. L-istħarriġ jitfa' dawl fuq in-natura u l-miżura tas-serq minn ġo l-arkivji. Permezz ta' dan ir-rapport il-grupp ta' ħidma fittex li jagħti pariri flimkien ma' xi rakkomandazzjonijiet. Il-grupp żviluppa xi 'Prinċipji u linji ta' gwida prattiċi' kontra s-serq mill-arkivji li se jservi bħala strument komuni għall-istituzzjonijiet tal-arkivji. 'Il-Prinċipji u l-linji ta' gwida prattiċi' ġew ippreżentati lill-Grupp tal-Arkivji Ewropej f'Ġunju 2008. Il-grupp ta' ħidma pprepara wkoll abbozz ta' dikjarazzjoni dwar il-prevenzjoni tas-serq mill-arkivji u l-ġlieda kontra l-kummerċ illegali li huwa marbut miegħu, għall-adozzjoni mill-Kapijiet tal-Arkivji Nazzjonali tas-27 Stat Membru. Din id-dikjarazzjoni se tiġi pprezentata f'konferenza dwar is-serq mill-arkivji li se ssir f'Roubaix, taħt il-presidenza Franċiża tal-UE f'Novembru 2008. 3. L-ISFIDI TAL-FUTUR Il-Grupp tal-Arkivji Ewropej jipproponi li s-Servizzi tal-Arkivji jirreflettu fuq ir-rwol taghħom f'ambjent li qiegħed jinbidel b'mod imgħaġġel u jeżamina kif jistgħu jservu aħjar lis-soċjetà b'mod ġenerali u l-amministrazzjoni pubblika b'mod partikolari. Il-grupp jiddentifika ħames sfidi li l-arkivji se jkollhom jilqgħu fil-futur. 3.1.1. Id-Direttiva Ewropea għall-użu mill-ġdid ta' informazzjoni mis-settur pubbliku. Il-EAG jipproponi li jistudja bir-reqqa kif wieħed jista' jisfrutta aħjar u jxerred aħjar il-kontenut tal-arkivji. Il-Grupp jinnota speċjalment li d-Direttiva 2003/98/KE tal-Parlament Ewropew u tal-Kunsill tas-17 ta' Novembru 2003 dwar l-użu mill-ġdid ta' Informazzjoni mis-Settur Pubbliku[11]joffri opportunitajiet għall-użu mill-ġdid tal-kontenut li jinsab fl-arkivji Ewropej u li huwa mogħni b'varjetà kbira. Il-Grupp jirrakomanda li s-Servizzi tal-Arkivji tal-Istati Membri għandhom jikkunsidraw il-vantaġġi u l-iżvantaġġi tal-estensjoni tat-termini ta' dik id-Direttiva dwar l-arkivji u jeżaminaw il-mudelli differenti għall-isfruttament tal-kontenut tal-arkivji u biex isiru aktar disponibbli għaċ-ċittadini tal-Ewropa u tad-dinja. 3.1.2. Ir-relazzjoni bejn l-aċċess għall-arkivji fuq il-post u minn fuq l-internet. Il-EAG huwa tal-ħsieb li qiegħed jevolvi bilanċ bejn aċċess għall-arkivji fuq il-post u aċċess għalihom minn fuq l-internet. Ir-rapport ta' progress jinnota li din il-kwisjtoni setgħet tibbenefika minn studju aktar mifrux tal-prattika u l-esperjenza fil-pajjiżi tal-UE u li, aktar milli skambju ta' informazzjoni, tkun ħaġa utili jekk jiġu zviluppati linji ta' gwida dwar l-aħjar prattika. Għalhekk, ir-rapport jirrakkomanda li l-EAG għandu jwettaq studju iżjed fit-tul ta' din il-kwistjoni u b'mod partikolari jikkunsidra l-implikazzjonijiet għas-Servizzi tal-Arkivji Ewropej li jsiru minħabba ċ-ċaqliq fil-bilanċ bejn l-aċċess għall-arkivji fuq il-post u l-aċċess għalihom li jsir minn fuq l-internet. Ir-rapport jipproponi skambju ta' informazzjoni dwar l-istrateġiji attwali marbutin mad-diġitalizzazzjoni ta' materjal ta' arkivju u jippropni li l-EAG għandu jinkoraġixxi l-arkivji fl-UE biex jiżviluppaw strateġiji xierqa għall-futur. 3.1.3. Arkivji li jinżammu b'mod diġitali: il-konsegwenzi għall-amministrazzjoni u s-soċjetà u t-tibdil fir-rwol tal-Arkivji L-użu ta' tekonoloġiji ġodda, li dejjem qiegħed jikber, affettwa b'mod kruċjali l-amministrazzjoni pubblika dwar kif jamministraw l-informazzjoni kif ukoll il-mod kif jinħalqu u jinżammu d-dokumenti u kif isir aċċess għalihom. Matul l-għexieren ta' snin li għaddew l-implimentazzjoni tal-ICT fl-amministrazzjoni, barra din li diġà semmejna, baqgħet għaddejja id f'id mal-iżvilupp u l-implimentazzjoni tal-effiċjenza u l-kwalità tas-servizz u mal-attenzjoni għat-trasparenza u l-kontabilità tal-gvern, li dejjem qiegħda aktar tikber. Tmexxija tajba u "gvern elettroniku" huma kunċetti prinċipali fl-amministrazzjoni pubblika tas-seklu 21. Hija ħaġa ċerta li "gvern elettroniku" u ż-żamma ta' dokumenti permezz ta' rrekordjar diġitali se jbiddlu b'mod sostanzjali bosta mill-prinċipji u l-prattiċi tradizzjonali tas-servizzi tal-arkivji. Id-diġitalizzazzjoni tas-soċjetà se taffetwa mhux biss il-kunċetti u l-prattiki tradizzjonali marbutin mal-arkivji, iżda se tbiddel ukoll ir-relazzjonijiet bejn is-servizzi tal-arkivji u dawk li ħolqu r-rekords u saħansitra r-rwol li s-servizzi tal-arkivji u l-arkivisti jwettqu fl-amministrazzjoni pubblika u fis-soċjetà. Analiżi tal-iżviluppi li saru fl-istati membri tal-UE, fi ħdan il-kuntest tat-tradizzjonijiet legiżlattivi u amministrattivi differenti taghħom, jistgħu jixħtu dawl fuq il-valur ta' standards u prattiċi differenti. Il-EAG jasal għall-konklużjoni li skambju ta' informazzjoni dwar is-sitwazzjoni preżenti fl-istati membri tal-UE jkun ta' benefiċċju għall-mod kif dawn il-kwistjonijiet jiġu ġestiti f'pajjiżi differenti. L-Arkivji Nazzjonali qegħdin iħarsu b'mod attiv lejn ir-rwol attwali u tal-futur tagħhom fi "Gvern elettroniku". Il-EAG jipproponi li jistimula u jippromwovi diskussjoni dwar il-kwistjoni bil-ħsieb li jisfrutta l-potenzjal tal-valur massimu tal-Arkivji għas-soċjetà b'mod ġenerali u għall-amministrazzjoni pubblika b'mod partikolari u se jħejji rapport aktar dettaljat fuq din il-kwistjoni fis-sena 2010. 3.1.4. Il-ħolqien ta' netwerk ta' kompetenza Ewropew Ir-rapport tal-progress li sar jikkunsidra li l-kooperazzjoni bejn il-professjonisti tal-arkivji fl-Istati Membri tal-UE għandha titqies bħala waħda mill-istrumenti prinċipali għall-promozzjoni tal-kooperazzjoni bejn l-arkivji. Ir-rapport jipproponi l-istabbiliment ta' netwerk ta' kompetenza Ewopew biex iforni lill-istituzzjonijiet tal-arkivji Ewropej b'dawn l-affarijiet li ġejjin: - L-ewwel, appoġġ għall-implimentazzjoni – fil-livell respettiv tagħhom – ta' proġetti differenti żviluppati bħala parti mill-prijoritajiet attwali jew parti minn dawk li għad iridu jiġu definiti; - -it-tieni, appoġġ u informazzjoni fir-rigward tal-oqsma ta' kompetenza l-oħra msemmijin f'dan ir-rapport. Sabiex jintlaħqu dawn l-għanijiet il-EAG bi ħsiebu jikkopera kemm mas-servizzi tal-arkivji fl-Istati Membri li huma involuti f'proġetti differenti kif ukoll mal-assoċjazzjonjiet professjonali tal-arkivisti. Fin-nuqqas ta' assoċjazzjoni tal-arkivisti Ewropej, din tal-aħħar tista' tiġi rappreżentata mill-fergħa Ewropea tal-Kunsill Internazzjonali dwar l-Arkivji (EURBICA) li ħafna minn dawn l-assoċjazzjonijiet huma membri fiha. 3.1.5. Pjan għal ċentru ta' eċellenza għall-arkivisti Ewropej Matul dawn l-aħħar ftit snin li għaddew, numru ta' bidliet soċjali u professjonali ġibdu l-attenzjoni fuq il-ħtieġa li tiġi żviluppata kateġorija ta' amministraturi professjonali ta' livell għoli fil-qasam tal-amministrazzjoni tad-dokumenti u l-arkivji li jkunu jistgħu jaspiraw għal karriera ta' suċċess u jokkupaw pożizzjonijiet strateġiċi. L-għan huwa li fl-Unjoni Ewropea tinħoloq ġenerazzjoni ġdida ta' amministraturi tal-arkivji li mhux biss ikollhom għarfien tajjeb tal-kwistjonijiet u l-isfidi prinċipali li qiegħda tħabbat wiċċha magħhom il-professjoni iżda li jkunu kapaċi wkoll jiddefinixxu strateġiji ta' amministrazzjoni u jkunu jistgħu jikkomunikaw fuq l-ogħla livell. Din il-proposta tista' tieħu l-forma ta' ċentru ta' eċċellenza Ewropew li jgħaqqad flimkien l-arkivisti tal-futur biex b'hekk tiġi żviluppata aktar il-kompetenza Ewropea. Pemezz ta' "ċentru ta' eċċellenza" Ewropew ikun jista' jitħarreġ grupp ta' professjonisti li jkunu jistgħu jiżviluppaw il-kapaċitajiet tagħhom kemm f'kuntest nazzjonali kif ukoll f'dak internazzjonali. Iċ-ċentru se joħloq ukoll netwerk speċifiku għall-iskambji u d-diskusssjonijiet fuq il-bażi ta' strateġija li tiġbor fiha mhux biss karatteristiċi nazzjonali u kompetenza nazzjonali, iżda wkoll il-kuntest purament Ewropew, bil-konsegwenza li l-kooperazzjoni ta' livell għoli fl-Ewropa tkompli titkattar. "Iċ-ċentru ta' eċċellenza" se jkun organizzat b'mod deċentralizzat ħalli l-istrutturi tiegħu jkunu eħfef u ma jkunux magħqudin b'mod permanenti ma' organizzazzjoni jew istituzzjoni waħda. L-Istati Membri kollha tal-UE għandhom ikunu involuti. 4. KONKLUżJONI Il-kooperazzjoni bejn l-arkivji tal-Istati Membri mxiet 'il quddiem minn mindu ġiet adottata r-Rakkomandazzjoni tal-Kunsill fl-aħħar tas-sena 2005. Hekk kif naraw fil-passat, dan huwa proċess evoluzzjonarju, ibbażat fuq interessi u ambizzjonijiet komuni u fuq l-għarfien li l-kooperazzjonni għandha, u tista', tkun ta' benefiċċju b'mod reċiprokali. Fuq dan il-bażi, il-kooperazzjoni bejn l-arkivji fl-Ewropa irnexxiet b'mod sorprendenti matul dawn l-aħħar għoxrin sena. Sabiex dan is-suċċess ikompli, il-EAG qed jagħmel numru ta' rakkomandazzjonjiet biex kulħadd ikompli jaħdem flimkiem fis-snin li ġejjin. - il-EAG se jkompli jissorvelja u jiggwida fir-rigward tal-implimentazzjoni tal-azzjonijiet ta' prijorità stipulati fir-Rakkomandazzjoni tal-Kunsill tal-14 ta' Novembru 2005 kif ukoll fir-rigward tal-miżuri ġodda li rriżultaw minn dawn l-azzjonjijet u li jistgħu jirriżultaw minn dan ir-rapport ta' progress. Il-EAG se jikkoordina bir-reqqa l-ħidma tiegħu mal-Bord Ewropew tal-Arkivisti Nazzjonali; - Il-EAG se jkompli jaħdem, iżjed minn qabel, ma' setturi u netwerks relevanti oħra bil-ħsieb li jinkisbu, b'mod reċiproku, l-benefiċċji massimi u l-ekonomiji tal-iskala fl-amministrazzjoni, fl-istivar, fil-preservazzjoni u fl-irkupru effiċjenti ta' informazzjoni mis-settur pubbliku, u jinkiseb ukoll aċċess, iżjed effiċjenti u ta' użu faċli tal-kontenut tal-arkivji u tas-servizzi li qegħdin hemm għall-użu taċ-ċittadini Ewropej. - Il-Kummissjoni Ewropea se tkompli tappoġġja x-xogħol tal-Grupp ta' Ħidma tal-Arkivji. [1] ĠU C 113, 13.5.2003, p. 2 [2] COM (2005) 52 finali [3] ĠU L 312, 29.11.2005, p. 55 [4] Il-Bulgarija u r-Romanija pparteċipaw bħala osservaturi fl-2006 u huma membri bi sħiħ fil-EAG minn mindu saru parti mill-UE fil-bidu tal-2007. [5] DLM=il-ġestjoni taċ-ċiklu tal-ħajja ta' dokument Il-Forum tad-DLM hija parti interessata li tgħaqqad ħafna mill-Arkivji Nazzjonali tal-UE27 u organizzazzjonijiet pubbliċi u privati oħra, interessata fl-irrekordjar elettroniku u l-ġestjoni tal-arkivji., [6] Ara 2.2.2 hawn isfel [7] Ara 2.2.4 hawn isfel [8] 2004/387/KE tal-Parlament Ewropew u tal-Kunsill tal-21 ta’ April 2004 dwar il-fornitura interoperabbli tas-servizzi elettroniċi pan-Ewropej tal-Gvern lill-amministrazzjonijiet pubbliċi, lill-intrapriżi u liċ-ċittadini (IDABC) ara: ĠU L 181, 18.5.2004, p. 25 [9] Ara s-settur 2.2.3. hawn isfel [10] Deċiżjoni Nru 456/2005/KE tal-Parlament Ewropew u tal-Kunsill tad-9 ta' Marzu 2005 li tistabilixxi programm tal-Komunitá multiannwali biex kontenut diġitali fl-Ewropa jsir aktar aċċessibli u ta' użu u jista' jiġi sfruttat aħjar ĠU L 79, 24.3.2005, p. 1 [11] ĠU L 345, 31.12.2003, p. 90–96